CIMBT วิ่งแรง! 3 วันพุ่ง 30% หลังกำไรปี 62 โตกระฉูด ลุ้นหวนปันผลในรอบหลายปี
CIMBT วิ่งแรง! 3 วันพุ่ง 30% หลังกำไรปี 62 โตกระฉูด ลุ้นหวนปันผลในรอบหลายปี ล่าสุดอยู่ที่ 0.68 บาท บวก 0.05 บาท หรือ 7.94% มูลค่าซื้อขาย 6.57 ล้านบาท
CIMBT วิ่งแรง! 3 วันพุ่ง 30% หลังกำไรปี 62 โตกระฉูด ลุ้นหวนปันผลในรอบหลายปี ล่าสุดอยู่ที่ 0.68 บาท บวก 0.05 บาท หรือ 7.94% มูลค่าซื้อขาย 6.57 ล้านบาท
24 ม.ค. 2563

ผู้สื่อข่าวรายงานว่า ราคาหุ้น ธนาคาร ซีไอเอ็มบี ไทย จำกัด (มหาชน) หรือ CIMBT ล่าสุด ณ เวลา 11.53 น. อยู่ที่ 0.68 บาท บวก 0.05 บาท หรือ 7.94% สูงสุดที่ 0.69 บาท ต่ำสุดที่ 0.64 บาท ด้วยมูลค่าซื้อขาย 6.57 ล้านบาท ทั้งนี้ราคาหุ้น CIMBT ปรับตัวขึ้นต่อเนื่อง 3 วันติด นับตั้งแต่ราคาหุ้นอยู่ที่ระดับ 0.52 บาท เมื่อวันที่ 21 ม.ค.2563 คิดเป็นการปรับตัวขึ้น 30.76%

โดยธนาคารแจ้งงบปี 2562 โตทะลักกว่า 200 เท่าตัว ที่ระดับ 1.5 พันล้านบาท จากปีก่อนกำไร 6.9 ล้านบาท โดยสาเหตุหลักเกิดจากการลดลงของสำรองหนี้สงสัยจะสูญร้อยละ 48.7 ซึ่งเป็นผลจากการปรับปรุงกระบวนการเพื่อเพิ่มคุณภาพสินทรัพย์ของธนาคาร อีกทั้งการเพิ่มขึ้นของรายได้จากการดำเนินงานมีจำนวน 14.2 พันล้านบาท เพิ่มขึ้นจำนวน 472.5 ล้านบาท หรือร้อยละ 3.5 เมื่อเปรียบเทียบกับงวดเดียวกันปี 2561
นายอดิศร เสริมชัยวงศ์ กรรมการผู้จัดการใหญ่และประธานเจ้าหน้าที่บริหาร CIMBT เปิดเผยว่า ธนาคารตั้งเป้ากำไรสุทธิปี 63 เติบโต 10% จากปีก่อนที่ทำได้ 1,501.6 ล้านบาท ขณะที่กำไรก่อนหักภาษีคาดเติบโตเป็น 3,300 ล้านบาท จากปีก่อนที่ทำได้ 1,943 ล้านบาท แต่เมื่อคำนวณตามมาตรฐานบัญชีใหม่ IFRS9 ปีก่อนจะมีกำไรก่อนหักภาษีอยู่ที่ 3,153 ล้านบาท ซึ่งจะคิดเป็นการเติบโต 10% เช่นกัน
รวมถึงคาดว่ารายได้ปีนี้จะเติบโตได้ 10% จากปีก่อนที่มีรายได้ 14,032 ล้านบาท จากสินเชื่อที่คาดว่าจะเติบโตได้ราว 11.8% จากปีก่อนที่หากคิดตามมาตรฐานบัญชีใหม่ IFRS9 จะเติบโต 6.5% โดยวางเป้ายอดสินเชื่อปล่อยใหม่ปีนี้จะมาจากการเติบโตของสินเชื่อรายย่อยที่คาดว่าจะเติบโตราว 11.3% ซึ่งจะทำให้ยอดสินเชื่อคงค้าง ณ สิ้นปี 63 จะอยู่ที่ 159,000 ล้านบาท จากปีก่อนอยู่ที่ 143,000 ล้านบาท
นอกจากนี้เตรียมเสนอที่ประชุมคณะกรรมการธนาคารฯ พิจารณาอนุมัติจ่ายเงินปันผลงวดปี 62 ในเดือนก.พ.63 หลังมีกำไรสุทธิในปี 62 อยู่ที่ 1,501.6 ล้านบาท เพิ่มขึ้น 1,494.7 ล้านบาท หรือ 261 เท่า สูงสุดในรอบ 10 ปี โดยที่ผ่านมาธนาคารจ่ายเงินปันผลล่าสุดเมื่อปี 56 จำนวน 0.005 บาท/หุ้น